CELEX: 32020R0780
Language: sl
Date: 2020-06-12 00:00:00
Title: Izvedbena uredba Komisije (EU) 2020/780 z dne 12. junija 2020 o spremembi Uredbe (EU) št. 445/2011 in Izvedbene uredbe (EU) 2019/779 glede ukrepov za podaljšanje veljavnosti nekaterih spričeval železniških subjektov, zadolženih za vzdrževanje, in nekaterih prehodnih določb zaradi pandemije COVID-19 (Besedilo velja za EGP)

15.6.2020   
               
               
                  SL
               
               
                  Uradni list Evropske unije
               
               
                  L 188/8
               
            
         IZVEDBENA UREDBA KOMISIJE (EU) 2020/780
         z dne 12. junija 2020
         o spremembi Uredbe (EU) št. 445/2011 in Izvedbene uredbe (EU) 2019/779 glede ukrepov za podaljšanje veljavnosti nekaterih spričeval železniških subjektov, zadolženih za vzdrževanje, in nekaterih prehodnih določb zaradi pandemije COVID-19
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Direktive (EU) 2016/798 Evropskega parlamenta in Sveta z dne 11. maja 2016 o varnosti na železnici (1) in zlasti člena 14(6) Direktive,
         ob upoštevanju naslednjega:
         
                     (1)
                  
                  
                     Države članice so Komisijo obvestile o težavah pri podaljševanju nekaterih spričeval železniških subjektov, zadolženih za vzdrževanje, kot posledice ukrepov zaradi pandemije COVID-19.
                  
               
                     (2)
                  
                  
                     Podaljšanje spričeval subjektov, zadolženih za vzdrževanje tovornih vagonov, ali spričeval v zvezi s funkcijami vzdrževanja, oddanimi v zunanje izvajanje, ki so bila izdana v skladu z Uredbo Komisije (EU) št. 445/2011 (2) in so pravkar ali bodo kmalu prenehala veljati, morda ni mogoče zaradi ukrepov, ki so postali potrebni zaradi pandemije COVID-19 in so začeli veljati v nekaterih državah članicah po 1. marcu 2020. Certifikacijski organi za izdajo spričeval subjektom, zadolženim za vzdrževanje, namreč morda ne morejo pravočasno izvesti vsega predhodnega dela za podaljšanje spričeval subjektov, zadolženih za vzdrževanje, ali spričeval za funkcije vzdrževanja, oddane v zunanje izvajanje, v skladu z Uredbo (EU) št. 445/2011 ali od 16. junija 2020 z Izvedbeno uredbo Komisije (EU) 2019/779 (3).
                  
               
                     (3)
                  
                  
                     Da se zagotovi neprekinjeno poslovanje, bi bilo treba spričevala subjektov, zadolženih za vzdrževanje, in spričevala v zvezi s funkcijami vzdrževanja, oddanimi v zunanje izvajanje, ki so bila izdana v skladu z Uredbo (EU) št. 445/2011 in prenehajo veljati med 1. marcem 2020 in 31. avgustom 2020, podaljšati za dodatnih šest mesecev. To ne bi smelo posegati v uporabo člena 7(7) Uredbe (EU) št. 445/2011, kadar certifikacijski organ ugotovi, da subjekt, zadolžen za vzdrževanje, ne izpolnjuje več zahtev, na podlagi katerih je organ izdal spričevalo subjekta, zadolženega za vzdrževanje, ali spričevalo v zvezi s funkcijami vzdrževanja, oddanimi v zunanje izvajanje.
                  
               
                     (4)
                  
                  
                     Zaradi pandemije COVID-19 je primerno omogočiti več časa za izvedbo zahtev glede varnostno kritičnih komponent in začetek uporabe nove ureditve za vozila, ki niso tovorni vagoni. Zato bi bilo treba prilagoditi prehodne določbe iz Izvedbene uredbe (EU) 2019/779.
                  
               
                     (5)
                  
                  
                     Uredbo (EU) št. 445/2011 in Izvedbeno uredbo (EU) 2019/779 bi bilo zato treba ustrezno spremeniti.
                  
               
                     (6)
                  
                  
                     Nekatera spričevala subjektov, zadolženih za vzdrževanje, so po 1. marcu 2020 morda že prenehala veljati. V izogib vsakršni pravni negotovosti bi bilo treba podaljšanje veljavnosti spričeval subjektov, zadolženih za vzdrževanje, uporabljati od 1. marca 2020.
                  
               
                     (7)
                  
                  
                     Ukrepi iz te uredbe so v skladu z mnenjem odbora iz člena 51(1) Direktive (EU) 2016/797 Evropskega parlamenta in Sveta (4).
                  
               
                     (8)
                  
                  
                     Da se zagotovi učinkovitost ukrepov iz te uredbe, bi morala ta uredba začeti veljati dan po objavi v Uradnem listu Evropske unije –
                  
               SPREJELA NASLEDNJO UREDBO:
         
            Člen 1
            V členu 7 Uredbe (EU) št. 445/2011 se odstavek 4 nadomesti z naslednjim:
            
                        „4.
                     
                     
                        Brez poseganja v določbe člena 15(6) Izvedbene uredbe Komisije (EU) 2019/779 (*1) spričevalo subjekta, zadolženega za vzdrževanje, velja za obdobje do petih let. Imetnik spričevala nemudoma obvesti certifikacijski organ o vseh bistvenih spremembah, ki zadevajo razmere v času podelitve izvirnega spričevala, da se lahko certifikacijski organ odloči, ali bo spremenil, podaljšal ali razveljavil spričevalo.
                     
                  
         
            Člen 2
            Izvedbena uredba (EU) 2019/779 se spremeni:
            
                        (1)
                     
                     
                        v členu 15 se odstavek 5 nadomesti z naslednjim:
                        
                                    „5.
                                 
                                 
                                    Vsi subjekti, zadolženi za vzdrževanje vozil, ki niso tovorni vagoni, in vozil iz člena 15(1) Direktive (EU) 2016/798, za katera ne veljajo odstavki 2 do 4, začnejo izpolnjevati to uredbo najpozneje do 16. junija 2022.“;
                                 
                              
                  
                        (2)
                     
                     
                        v členu 15 se doda naslednji odstavek 6:
                        
                                    „6.
                                 
                                 
                                    Brez poseganja v morebitne postopke, ki jih certifikacijski organ sprejme na podlagi določb člena 7(7) Uredbe (EU) št. 445/2011, se spričevala subjektov, zadolženih za vzdrževanje, in spričevala v zvezi s funkcijami vzdrževanja, oddanimi v zunanje izvajanje, ki so bila izdana v skladu z navedeno uredbo in prenehajo veljati med 1. marcem 2020 in 31. avgustom 2020, podaljšajo za dodatnih šest mesecev.“;
                                 
                              
                  
                        (3)
                     
                     
                        v členu 17 se drugi pododstavek nadomesti z naslednjim:
                        
                                     
                                 
                                 
                                    „Uporablja se od 16. junija 2020. Vendar se člen 4 uporablja od 16. junija 2021, člen 15(6) pa se uporablja od 1. marca 2020.“.
                                 
                              
                  
         
            Člen 3
            Ta uredba začne veljati dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 12. junija 2020
            
               
                  Za Komisijo
               
               
                  Predsednica
               
               Ursula VON DER LEYEN
            
         
         
            (1)  UL L 138, 26.5.2016, str. 102.
         
            (2)  Uredba Komisije (EU) št. 445/2011 z dne 10. maja 2011 o sistemu podeljevanja spričevala subjekta, zadolženega za vzdrževanje, za tovorne vagone in o spremembi Uredbe (ES) št. 653/2007 (UL L 122, 11.5.2011, str. 22).
         
            (3)  Izvedbena uredba Komisije (EU) 2019/779 z dne 16. maja 2019 o določitvi podrobnih določb o sistemu izdajanja spričeval subjektom, zadolženim za vzdrževanje vozil, v skladu z Direktivo (EU) 2016/798 Evropskega parlamenta in Sveta ter razveljavitvi Uredbe Komisije (EU) št. 445/2011 (UL L 139I, 27.5.2019, str. 360).
         
            (4)  Direktiva (EU) 2016/797 Evropskega parlamenta in Sveta z dne 11. maja 2016 o interoperabilnosti železniškega sistema v Evropski uniji (UL L 138, 26.5.2016, str. 44).